Diari Oficial de la Generalitat Valenciana


Sumari del DOGV 9892, del 15-07-2024 (2024/6890)

RESOLUCIÓ de 10 de juliol de 2024, de la Direcció General de Medi Natural i Animal, per a l’ampliació del termini de concessió d’ajudes per a l’adaptació de línies elèctriques d’alta tensió a la Comunitat Valenciana als requisits establits pel Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió, en el marc del Pla de recuperació, transformació i resiliència - Finançat per la Unió Europea - NextGenerationEU.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9892

Data del DOGV
:   15-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6890

CVE
:   HPFZ-U-0646-3352

Data del document
:   10-07-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

*Antecedents de fet*

1. El 15 de gener de 2024, es va publicar en el DOGV la Resolució de 22 de desembre de 2023, de la Conselleria de Medi Ambient, Aigua, Infraestructures i Territori, per la qual s’establixen les bases reguladores i es convoquen les ajudes per a l’adaptació de línies elèctriques d’alta tensió a la Comunitat Valenciana als requisits establits pel Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió, dins del Pla de recuperació, transformació i resiliència - Finançat per la Unió Europea - NextGenerationEU» (d’ara en avant, Resolució de 22 de desembre de 2023).

Estes ajudes s’emmarquen en el component 4, inversió 2; concretament l’objectiu 69 preceptuat per la Decisió d’execució del Consell relativa a l’aprovació de l’avaluació  del Pla de recuperació i resiliència d’Espanya (Council Implementing Decision - CID), de 13 de juliol de 2021. Este objectiu del CID es va concretar per a esta actuació en la Conferència Sectorial de Medi Ambient, en la seua reunió de 14 d’abril de 2021, en què es va establir un objectiu quantitatiu individualitzat d’obligat compliment per cada comunitat autònoma, que en el cas de la Comunitat Valenciana és d’un nombre mínim de 775 suports corregits. El termini per a executar els projectes que seran objecte de finançament amb estes ajudes queda comprés entre l’1 de gener de 2023 i el 31 de desembre de 2025, tal com s’indica en l’esmentada Resolució de 22 desembre de 2023.

2. De conformitat amb el que s’establix en el punt 2 de la base dècima de la Resolució de 22 de desembre de 2023, i d’acord amb el que s’establix en l’article 25.4 de la Llei 38/2003, de 17 de novembre, general de subvencions, el termini màxim per a resoldre i notificar la resolució del procediment no podrà excedir els sis mesos des de la data de publicació de la convocatòria en el DOGV. Per tant, en este cas el termini màxim per a resoldre venç el 15 de juliol de 2024. El venciment del termini màxim sense haver-se notificat la resolució legitime els interessats per a considerar desestimada per silenci administratiu la sol·licitud de concessió de la subvenció, en els termes establits en l’article 25.5 de la Llei 38/2003, de 17 de novembre, general de subvencions.

3. La concurrència d’una extraordinària acumulació de tasques amb la significativa complexitat tècnica de la gestió telemàtica de les subvencions, que ha comportat l’obertura de nombroses incidències informàtiques i la resolució de constants problemes en la instrucció, han fet impossibles complir el temps establit i justifica la necessitat de procedir a l’ampliació dels terminis que l’administració competent té per a resoldre i notificar la resolució de les ajudes. Esta ampliació no suposa l’alteració de la finalitat de les ajudes, ni comporta efectes desfavorables per als drets dels interessats, sinó que, al contrari, suposa una mesura que coadjuva a l’obtenció d’una resolució expressa, en relació amb les seues sol·licituds. Així mateix, a causa de la breu duració del termini a ampliar (2 mesos), es considera que esta no afectarà el compliment de l’objectiu CID esmentat en l’antecedent de fet primer.

A estos fets els són aplicables els següents

*Fonaments de dret*

1. D’acord amb l’article 32.1 de la Llei 39/2015, d’1 d’octubre, del procediment administratiu comú de les administracions públiques, l’Administració, excepte precepte en contra, podrà concedir d’ofici o a petició dels interessats una ampliació dels terminis establits que no excedisca la mitat d’estos, si les circumstàncies ho aconsellen i amb això no es perjudiquen drets de tercer. L’acord d’ampliació haurà de ser notificat als interessats.

Per la seua part, el punt 3 de l’article 32 establix que la decisió d’ampliació haurà de produir-se, en tot cas, abans del venciment del termini de què es tracte. En cap cas podrà ser objecte d’ampliació un termini ja vençut. Els acords sobre ampliació de terminis o sobre la seua denegació no seran susceptibles de recurs.

2. L’article 35 de la Llei 39/2015, d’1 d’octubre, assenyala que els acords d’ampliació de terminis hauran de ser motivats, amb una succinta referència de fets i fonaments de dret.

3. Segons el que s’establix en el punt 1 de la base dècima de la Resolució de 22 de desembre de 2023, la concessió de la subvenció s’efectuarà per una resolució de la persona titular de la direcció general amb competències en biodiversitat, per delegació de la persona titular de la conselleria amb competències en biodiversitat.

Per tot el que s’ha exposat

RESOLC

*Primer*

Ampliar el termini per a resoldre la convocatòria de concessió d’ajudes per a l’adaptació de línies elèctriques d’alta tensió a la Comunitat Valenciana als requisits establits pel Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en línies elèctriques d’alta tensió en el marc del Pla de recuperació, transformació i resiliència, per un termini de dos mesos, a comptar de la finalització, el 15 de juliol de 2024, del termini establit a este efecte.

*Segon*

Esta resolució serà publicada en el DOGV. Esta publicació substituïx la notificació personal i produirà els seus mateixos efectes. Contra esta resolució no es pot presentar cap recurs, de conformitat amb el que s’establix en l’article 23.2 de la Llei 39/2015, d’1 d’octubre, del procediment administratiu comú de les administracions públiques.

  

València, 10 de juliol de 2024

Raúl Mérida Gordillo

El Director General de Medi natural i Animal